LV Eiropas Savienības Oficiālais Vēstnesis C 79/5

PADOMES ATZINUMS

(2005. gada 18. janvāris)

par Austrijas atjaunināto stabilitātes programmu 2004.–2008. gadam

(2005/C 79/03)

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu,

ņemot vērā Padomes Regulu (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (1) un jo īpaši tās 5. panta 3. punktu,

ņemot vērā Komisijas ieteikumu,

apspriedusies ar Ekonomikas un finanšu komiteju,

IR PIEŅĒMUSI ŠO ATZINUMU.

Padome 2005. gada 18. janvārī izskatīja Austrijas atjaunināto stabilitātes programmu, kas aptver laika posmu no 2004. līdz 2008. gadam. Atjauninātā programma atbilst prasībām attiecībā uz datiem “noteikumos par stabilitātes un konverģences programmu saturu un formu”.

Programmas pamatā esošajā makroekonomikas scenārijā paredzēts, ka faktiskais IKP pieaugums 2004. gadā palielināsies no 1,9 % līdz 2,5 % 2005. un 2006. gadā, un atlikušajā programmas periodā saglabāsies aptuveni 2 % apmērā. Balstoties uz pašreiz pieejamo informāciju, šis scenārijs, šķiet, atspoguļo ticamus pieņēmumus attiecībā uz izaugsmi pirmajos gados, taču šķiet pārāk optimistisks noslēdzošajos gados, jo prognoze pārsniedz potenciālos rezultātus četrus gadus pēc kārtas. Programmas prognozes par inflāciju ir reālas.

Austrijas mērķis ir sasniegt līdzsvarotu budžeta stāvokli 2008. gadā. Plānots, ka deficīts pieaugs no 1,3 % no IKP 2004. gadā līdz 1,9 % no IKP 2005. gadā, pēc tam tas pamazām kritīsies līdz nullei 2008. gadā ar divu vienādu samazināšanas soļu palīdzību. Šī trajektorija atspoguļo budžeta stratēģiju, kurā apvienota pastāvīga nodokļu sloga samazināšana ar atgriešanos pie līdzsvarota budžeta vidējā termiņā. Atbilstīgi EKS 95, nodokļu slogs samazināsies no 43,1 % 2003. gadā līdz 40 % 2008. gadā, tikmēr kopējos izdevumus plānots samazināt par 4,8 procentu punktiem. Konsolidācijas gaita ir noteikta Valsts stabilitātes paktā, kas noslēgts starp teritoriālajām iestādēm, un tas īstenojams visos valdības līmeņos, piemērojot sankciju sistēmu.

Faktiski budžeta situācija varētu izrādīties sliktāka kā plānots programmā. Konkrēti, budžeta pielāgošanas procesā pirmajos gados plānots samazināt nodokļus, bet noslēdzošajos gados attiecīgi ierobežot izdevumus. Riski ir samērīgi 2005. un 2006. gadā, kad deficīta dinamiku nosaka ievērojams nodokļu samazinājums, kas stājas spēkā 2005. gada 1. janvārī, un, ņemot vērā reālo makroekonomikas scenāriju. Noslēdzošajos gados (2007. un 2008. gadā) riski tomēr šķiet novērtēti par zemu, jo, pirmkārt, tiek pieņemts, ka IKP izaugsme arī turpmāk saglabāsies virs potenciālās vērtības un, otrkārt, paredzētais ievērojamais izdevumu attiecības pret IKP samazinājums programmā nav tuvāk izskaidrots. Ņemot vērā šo risku novērtējumu, programmā paredzētā budžeta nostāja var būt nepietiekama, lai līdz 2008. gadam sasniegtu Stabilitātes un izaugsmes paktā noteikto vidēja termiņa mērķi sasniegt tādu cikliski koriģēta budžeta stāvokli, kas ir tuvu līdzsvaram. Taču šķiet, ka budžeta stāvoklis programmas periodā nodrošina pietiekamu drošības rezervi pret 3 % no IKP budžeta deficīta sliekšņa pārkāpšanu parastu makroekonomisko svārstību rezultātā.

Parāda attiecība 2004. gadā tiek lēsta 64,2 % no IKP, kas ir virs Līgumā noteiktās atsauces vērtības 60 % no IKP. Programmā plānots, ka parāda attiecība programmas periodā samazināsies par 5 procentu punktiem. Parāda attiecības dinamika varētu būt sliktāka nekā plānots, ņemot vērā iepriekš minētos riskus attiecībā uz budžeta mērķiem. No otras puses, Austrija varētu potenciāli kompensēt šos riskus, veicot vērienīgas privatizācijas.

Šķiet, ka Austrijā ir samērā labvēlīga situācija attiecībā uz valsts finanšu ilgtermiņa ilgtspēju, neskatoties uz prognozētajām prāvajām budžeta izmaksām saistībā ar sabiedrības novecošanos. Plānots, ka 2003. un 2004. gada pensiju reformas ilgtermiņā ievērojami atslogos budžetu. Pēc pensiju reformas 2003. gadā Austrija veica nākošo pensiju reformu 2004. gadā (Pensionsharmonisierung) ar mērķi apvienot harmonizētā pensiju sistēmā visas privātā un valsts sektora darba ņēmēju grupas. 2004. gada lēmuma būtiskais devums ilgtspējai garākā laika posmā ir koncentrēts uz beigu pasākumiem stāties spēkā tikai pēc 2030. gada, lai gan vidējā termiņa iekrājumi no 2003. gada likuma ir daļēji samazināti.

Kopumā atjauninātajā programmā izklāstītā ekonomikas politika daļēji atbilst valstij raksturīgajām vispārējām pamatnostādnēm ekonomikas politikā attiecībā uz valsts finansēm. Lai arī Austrija atvieglos tās ievērojamo nodokļu slogu, tas nenotiek vienlaikus ar izdevumu ierobežošanu, līdz ar to cikliski koriģētā budžeta stāvoklis ievērojami pasliktinās 2005. gadā un līdzsvaram tuvu stāvokli prognozēts sasniegt tikai programmas noslēdzošajā gadā.

Ņemot vērā šo novērtējumu, Austrijai kopējā budžeta konsolidācijas gaitā tiek ieteikts rīkoties enerģiskāk programmas pirmajos gados. Turklāt Austrijai būtu sīkāk jāizklāsta konkrētie pasākumi, ar kuru palīdzību varētu tikt sasniegta ievērojama budžeta konsolidācija programmas divos noslēdzošajos gados.

Galveno makroekonomisko un budžeta prognožu salīdzinājums

2004 2005 2006 2007 2008 Reālais IKP (izmaiņas, %) SP Dec 2004 1,9 2,5 2,5 2,2 2,4 KOM rudens 2004 1,9 2,4 2,4 nav nav SP Nov 2003 1,9 2,5 2,5 2,4 nav SPCI inflācija (%) SP Dec 2004 2,1 1,8 1,4 1,5 1,6 KOM rudens 2004 2,1 1,8 1,4 nav nav SP Nov 2003 1,2 1,5 1,7 1,8 nav Vispārējā valsts bilance (% no IKP) SP Dec 2004 – 1,3 – 1,9 – 1,7 – 0,8 0,0 KOM rudens 2004 – 1,3 – 2,0 – 1,7 nav nav SP Nov 2003 – 0,7 – 1,5 – 1,1 – 0,4 nav Sākotnējā bilance (% no IKP) SP Dec 2004 1,9 1,2 1,3 2,2 2,9 KOM rudens 2004 1,7 0,9 1,2 nav nav SP Nov 2003 2,8 1,9 2,2 2,8 nav Cikliski koriģētā bilance (% no IKP) SP Dec 2004 (2) – 0,9 – 1,7 – 1,6 – 0,8 – 0,1 KOM rudens 2004 – 1,0 – 1,9 – 1,7 nav nav SP Nov 2003 (2) – 0,4 – 1,4 – 1,1 – 0,5 nav Valdības bruto parāds (% no IKP) SP Dec 2004 64,2 63,6 63,1 61,6 59,1 KOM rudens 2004 64,0 63,9 63,4 nav nav SP Nov 2003 65,8 64,1 62,3 59,9 nav Avoti: Stabilitātes programma (SP); Komisijas dienestu 2004. gada rudens ekonomikas prognozes (KOM); Komisijas dienestu aprēķini.

(1) OV L 209, 2.8.1997.

(2) Komisijas dienestu aprēķini, balstoties uz programmā iekļauto informāciju.

Avoti:

Stabilitātes programma (SP); Komisijas dienestu 2004. gada rudens ekonomikas prognozes (KOM); Komisijas dienestu aprēķini.